Beurtkrag hopelik dán iets van die verledeArgieffoto Eskom hoop om teen die vierde kwartaal van volgende jaar weg te doen met beurtkrag, hoewel hy nie die moontlikheid kan uitskakel dat beurtkrag vir nog drie jaar kan voortduur, soos kenners beraam nie. Die kragvoorsiener moes Donderdag mooipraat nadat fase 2-beurtkrag die oggend weer in werking gestel is. Die risiko bestaan boonop dat beurtkrag vroegaand na fase 3 kan oorskakel, waarsku Eskom. Sikonathi Mantshantsha, Eskom-woordvoerder, het Donderdag gedurende ’n onderhoud met eNCA gesê Eskom verwag dat beurtkrag teen September volgende jaar nie meer nodig sal wees nie. Mantshantsha was egter vinnig om te keer toe hy gedurende die onderhoud gevra is of dit dan beteken dat beurtkrag beslis nié vir nog jare sal duur nie. “Soos jy weet, kan daar nie op masjiene staatgemaak word nie. Eskom is egter vol vertroue dat ons alles in ons vermoë sal doen om teen die vierde kwartaal van volgende jaar weg te doen met beurtkrag.” Mantshantsha het verduidelik dat Eskom tans stelselmatig ontwerpsfoute by die Medupi-kragstasie in Limpopo en die Kusile-kragstasie in Mpumalanga regstel. Volgens Mantshantsha sal die ontwerpsfoute by Medupi na verwagting teen November vanjaar uitgestryk wees, wat beteken dat dié kragstasie teen die einde van die jaar op volle kapasiteit sal werk. (Argieffoto: ANA) Kusile se ontwerpsfoute sal vanaf die eerste kwartaal van volgende jaar aandag geniet en die opknapping van dié kragstasie sal na verwagting teen September volgende jaar voltooi wees, het Mantshantsha verduidelik. Beurtkrag is egter vir die voorsienbare toekoms nog met ons en die wesenlike risiko bestaan dat beurtkrag Donderdag vroegaand tussen 17:00 en 19:00 na fase 3 kan oorgaan, indien nog onderbrekings plaasvind, het Mantshantsha verduidelik. Maroela Media het vroeër berig fase 2 van beurtkrag is in dié stadium tot 22:00 Donderdag van krag. Dit is weens vertraging met die indiensstelling van vyf opwekkingseenhede, asook vier eenhede wat onbeplande onderbrekings gisternag en vanoggend ondergaan het. Volgens Eskom het die onbeplande onderbrekings 2 000 MW beloop. Die instel van beurtkrag sal Eskom help om aan die stygende vraag na krag te voldoen, terwyl daar gewerk word om die onbeplande onderbrekings te herstel. Volgens die DA dui die hernude instel van beurtkrag op Eskom se onvermoë om in Suid-Afrikaners se behoefte aan bekostigbare en beskikbare elektrisiteit te voorsien. Kevin Mileham, die DA se skaduminister oor minerale hulpbronne en energie, wil nou weet wat die minister van minerale hulpbronne en energie, Gwede Mantashe, doen om Suid-Afrika se elektrisiteitsvoorsiening te beveilig. “Die antwoord is ongelukkig bitter min,” het hy Donderdag in ŉ verklaring gesê. Mantshantsha het Suid-Afrikaners vanoggend daarvan verseker dat Eskom dit nié geniet om beurtkrag in te stel nie. “Dit is die laaste uitweg om te verhoed dat die kragstelsel heeltemal ineenstort.”